Ваўжэцкі актыўна падтрымаў Канстытуцыю, прынятую 3 мая 1791 г., якая ў цэлым мела прагрэсіўны, дэмакратычны характар, але ліквідавала Вялікае княства Літоўскае. Расія паспрабавала адмяніць Канстытуцыю 3 мая і ўвяла свае войскі на тэрыторыю Рэчы Паспалітай. Былі адменены ўсе прагрэсіўныя рэформы Чатырохгадовага Сойму. Таргавіцкая канфедэрацыя падрыхтавала ўмовы новага падзелу Рэчы Паспалітай, які адбыўся 23.1.1793 г. Мяжа падзелу непасрэдна закранула тэрыторыю Браслаўскага павета. Яна прайшла па лініі Друя – Іказнь – Замошша – Казяны.